Film: Hyperaktiv svamp
Den berømte firkantet svampen er et velkjent fenomen fra Nickelodeon-serien. I denne 3-D filmen er tempoet høyt og kranglingen høylytt. Selvsagt er det mye å flire av for et ungt publikum, men pulsen i dette heseblesende eventyret er noe anstrengt. Utgangspunktet er at den småsleske Plankton vil stjele Herr Krabbes superoppskrift på de fantastiske krabbeburgerne, som lages av SvampeBob. Så forsvinner hele oppskriften, og livet i Bikinibyen på havets bunn raser sammen i krigersk kaos. De to som i utgangspunktet er fiender, svampen og planktonet må samarbeide for å rydde opp i elendigheten. Ordet «teamwork» er stikkord; et poeng som påpekes med tydelighet slik at de unge kinogjengerne skal skjønne budskapet. Konseptet er tuftet på en runddans av aktiviteter. Her er det ingen tid til å dvele ved handlingen som til dels er en fargesprakende opplevelse. Planktons reise i SvampeBobs hjerne er en ellevill psykedelisk reise i sukkerspinn og ringer i alle farger som spinner rundt med skyhøyt trykk. I dette animerte univers dukker Antonio Banderas opp som sjørøver (riktignok med norske stemme). Også han kastes hit og dit i forrykende tempo. Mye mas, men noe moro også. BORGHILD MAALAND
Mye støy og action på høyoktan i denne animerte fortelling om SvampeBob og hans venner på havets bunn.